फिर जब सन १९३९ में अंडमान द्वीप-समूह से राजनैतिक बंदियों का सामान्य प्रत्यावर्तन हुआ, उस समय शचीन दा भी १९ वर्ष अंडमान में बिता कर वाराणसी लौटे ! अनंतर जब सन १९४१ में विश्व-युद्ध चल रहा था और नेताजी सुभाष चन्द्र बोस दक्षिण पूर्व एशियाई देशों में आजाद हिन्द फौज के द्वारा ब्रिटिश सेना से संघर्ष कर रहे थे, उस समय शचीन दा को तीसरी बार यह आरोप लगा कर बंदी बना लिया गया कि वे विदेशी शक्ति (जापान देश) से सांठ-गाँठ कर भारत में ब्रिटिश सरकार के विरुद्ध राजद्रोह कर ब्रिटिश शासन को उखाड़ फैंकने के लिए गुप्त रूप से षड़यंत्र रच रहे है ! इसी अभियोग में शचीन दा तीसरी बार बंदी के रूप में राजस्थान में अजमेर के पास देवली कैंप में भेज दिए गए, जहाँ उन्हें क्षय (तपेदिक) रोग ने बुरी तरह ग्रस लिया ! जब उनकी दशा क्षय (टीबी) से बहुत जर्जर हो गयी तो ब्रिटिश सरकार ने उन्हें देवली कैंप जेल से तो छोड़ दिया, परन्तु तत्काल गोरखपुर में नजरबंदी की स्थिति में ला रखा- घर नहीं जाने दिया, न नजरबंदी से मुक्त ही किया ! उसी नजरबंदी की दशा में क्षय से पीड़ित शचीन दा दो वर्ष घोर यातनाएं सहकर सन १९४३ की जनवरी में गोरखपुर में ही मातृभूमि के चरणों में बलिदान हो गए ! कितना कष्ट, दुःख, निर्धनता, विपदाएं, यातनाएं यहाँ तक कि अकाल मृत्यु भी अपने गले लगाई उस क्रांति-धर्मी ने, यह आज सत्ता-राजनीति में लिप्त राजनीतिक नेता और शासन न सोच सकते है, न अनुभव कर सकते है !